3 muna  150 g hapukoort  50 ml õli  1 sl küpsetuspulbrit  5 dl nisujahu  100g sinihallitusjuustu  0.75 dl hakitud päikesekuivatatud tomateid  0.5 dl hakitud basiilikut  soovi korral soola ja pipart    Klopi munad hapukoorega ühtlaseks, lisa ka õli. Sega hulka maitseained, tomatid ja juust. Puista peale küpsetuspulbriga segatud jahu ning sega kergelt läbi.*  Tõsta tainas võitatud muffinivormidesse, puista peale soovi korral veel veidi sinihallitusjuustu.  Küpseta 200kraadises ahjus umbes 20 minutit.    * Et saada õige konsistentsiga muffineid, tuleb neid võimalikult vähe segada. Tainas peaks olema isegi ebaüthlane. Mõned kohad võivad ka natuke jahuseks jääda - see kaob küpsedes ilusasti ära.        ***    Minu esimene katsetus soolaste muffinitega. Maitsesid mõnusalt soojana, või/toorjuustuga. Päikesekuivatatud tomatid ja sinihallitusjuust sobisid üllatavalt hästi kokku.    Tegelikult aga olin natuke pettunud neis muffinites. Mind on alati närvi ajanud, kuidas eestlased kutsuvad igat teist keeksi väikeses vormis muffiniks. Õige muffin peab minu arusaamistmööda olema seest natuke  nätske, pealt krõbe, õhuline ja mõnusa "mütsiga" kerkinud. Need olid küll õhulised, kuid natuke kuivad ja tainas natuke liiga tihke. Seega, olgugi, et neil muffinitel polnud häda absoluutselt midagi (sain isegi kiitusi), oleksin oodanud enamat.    Kõik aga pole veel hukas, loodan ma. Kuna maitsekombinatsioon oli tõepoolest mõnus, tegin retsepti mõned muudatused. Kui originaalis oli vaid 200 g hapukoort, siis järgmine kord kavatsen mina osa sellest asendada 50 ml õliga. Ning ka küpsetuspulbriga ei  kavatse enam koonerdada (1. korral tundus supilusikas mulle kole suur kogus). Kui proovitud, märgin ka siia!